კაბო-ვერდე

კაბო-ვერდე ( ,  ), ოფიციალური ჯოხოდვალა — კაბო-ვერდეშ რესპუბლიკა ( ,  ; 1986 წანაშახ ჯოხოდჷ წვანე კოდმეშ კოკეფიშ რესპუბლიკა) — კოკი დო არქიპელაგიური სახენწჷფო ბჟადალ აფრიკას, ცენტრალურ ატლანტიშ ოკიანეს მადვალი ვითი ვულკანური კოკის, აფრიკაშ წყარპიჯიშე 600 კმ-შ მეძენას. კაბო-ვერდეშ კოკეფი, აზორიშ, კანარიშ, მადეირაშ დო ტყარი კოკეფიწკჷმა ართო აკომოკათჷნა მაკრონეზიაშ ეკორეგიენს.

15-ა ოშწანურაშახ კაბო-ვერდეშ არქიპელაგი ვა რდჷ ადამიერეფით დოხორელი, ისტორიული ნარატივეფიშ მეჯინათ, ნამუეფჷთ შილებე ზუსტი ვარდასინ, მუჟანსჷთ პორტუგალიარი მარკვიალეფქ კოკეფიშ კოლონიზირება იქუესჷნ, გაჭყეს პირველი ევროპული ხორუა ტროპიკეფს. მა-16 — მა-17 ოშწანურეფს, სტრატეგიული ორენიშ გეშა, კაბო-ვერდექ ტრანსატლანტიკური ჭკორეფით ვაჭრუაშ შანულამი ცენტრო გჷნირთუ. თიმ პერიოდის კოკეფს უღჷდეს ეკონომიკური გოვითარაფა, ნამუთ მუშჸურე გოთანჯილი რდჷ ჭკორეფიშ ვაჭრუათ, ნამუთ თაშნეშე მიკმინჭანდჷ ვაჭარეფს, კერზო პიჯეფს დო კორსანტეფს. 19 ოშწანურას, მუჟანსჷთ ბრიტანეთიშ იმპერიაქ ატლანტიკური ჭკორეფით ვაჭრუა ქინაფორსჷნ, ეკონომიკაქ ქუდანთხჷ დო თე პერიოდის მახორუეფქ ემიგრაციაშა მიდართეს. თეშ უმკუჯინალო, კაბო-ვერდექ ჭიე-ჭიეთ გეგშიკეთჷ ეკონომიკურო, გჷნირთუ შანულამი კომერციული ცენტრო დო თარი პუნქტო ხვამარდეფიშ თარი მარშრუტის. 1975 წანას, კაბო-ვერდექ ზოხორინელ სახენწჷფოთ გჷნირთუ.

ორდოიანი 1990-იანი წანეფიშე, კაბო-ვერდე რე სტაბილური წჷმმარინაფონი დემოკრატია დო სქიდუ აფრიკაშ ართ-ართი არძაშე გოვითარაფილ დო დემოკრატიულ ქიანათ. ორთაშობური დინოხურიშეფიშ ნარკულობაშ გეშა, ქიანაშ გოვითარაფონი ეკონომიკა თარო ორიენტირებული რე ნინალაშა, ნამუშ მაძინე აქცენტი რე ტურიზმიშა დო შხვაში თური ინვესტიციეფშა. ქიანაშ მახორობაშ დოხოლაფირო 596,000 ადამიერი რე (2022 წანაშ მუნაჩემეფით) უმენტაშო  სუბ-საჰარული აფრიკული დო მორჩილი ევროპული მონძალაშ მოღვენი, რელიგიაშ მეჯინათ უმენტაშო კათოლიკეეფი რენა, ნამუთ პორტუგალიური მართუალაშ მონძალაშ შედეგი რე. შანულამი კაბო-ვერდული დიასპორა რე მოსოფელს, გიშაკერზაფილო ააშ-ს დო პორტუგალიას, ნამუეფიშ მუდანობა კოკეფიშ მახორობას შანულამო უწორუანს. კაბო-ვერდე აფრიკაშ რსხუშ მაკათური რე.

კაბო-ვერდეშ ოფიციალური, სახენწჷფო ნინა რე — პორტუგალიური. აღიარაფილი ერუანული ნინა რე კაბოვერული კრეოლი, ნამუშათ რაგადანს მახორობაშ უმენტაშობა. 2021 წანაშ მახორობაშ ეჭარუაშ მეჯინათ, არძაშე უმოსო დოხორელი კოკეფი რე: სანტიაგო, სოდე იდვალუაფუ ნანანოღა პრაია(269,370), სან-ვისენტი (74,016), სანტუ-ანტანი (36,632), ფოგუ (33,519) დო სალი (33,347). უკაბეტაში ნოღეფი რე: პრაია (137,868), მინდელუ (69,013), ეშპარგუში (24,500) დო ასომადა (21,297).

 რესურსეფი ინტერნეტის 
 Official website of the Government of Cape Verde
 Official website of the President of Cape Verde 

სქოლიო

კატეგორია:კაბო-ვერდე
კატეგორია:აფრიკაშ ქიანეფი
კატეგორია:პორტუგალიაშ ყოფილი კოლონიეფი
კატეგორია:პორტუგალიურნინამი ქიანეფი